Eric Gordon
Erikas Ambrosas Gordonas jaunesnysis (angl. Eric Ambrose Gordon Jr., g. 1988 m. gruodžio 25 d.) – JAV-Bahamų krepšininkas, žaidžiantis NBA lygoje besivaržančioje Finikso „Suns“ komandoje. 2008 m. NBA naujokų biržoje jį septintuoju šaukimu pasirinko Los Andželo „Clippers“. Per pirmuosius NBA karjeros metus Gordonas savo komandoje pelnė 16,9 taško, vidutiniškai atkovojo 2,6 kamuolio, atliko 3,0 rezultatyvaus perdavimo per 36,0 minutes. 2011 m. gruodžio 14 d. „Clippers“ iškeitė Gordoną, Krisą Keimaną, Alfaruką Aminą ir 2012 m. pirmojo rato šaukimą į Naujojo Orleano „Hornets“ mainais į Krisą Polą ir du būsimus antrojo rato šaukimus. 2016 m. liepos 9 d. Gordonas pasirašė sutartį su Hiustono „Rockets“. 2023 m. vasario 9 d. Gordonas buvo išmainytas į Los Andželo „Clippers“ per trijų komandų mainus su Memfio „Grizzlies“.